โฆษก ศบค. ยืนยันคนไทยในต่างประเทศยังสามารถแจ้งความประสงค์กลับเข้าประเทศไทยได้
โฆษก ศบค. ยืนยันคนไทยในต่างประเทศยังสามารถแจ้งความประสงค์กลับเข้าประเทศไทยได้ นายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. กล่าวว่า รัฐบาลมีความห่วงคนไทยในต่างประเทศอย่างมาก ยืนยันว่า ยังสามารถเดินทางกลับเข้าประเทศไทยได้ และเป็นสิทธิ์ที่สามารถทำได้ โดยขอให้รายงานตัวเพื่อแจ้งความประสงค์กับทางสถานฑูตประจำประเทศนั้นๆ เพื่อให้สามารถจัดหาสถานที่เพื่ออำนวยความสะดวกในช่วงการกักตัว 14 วัน ก่อนจะได้กลับบ้าน รวมถึงทางสถานฑูตจะช่วยดำเนินการจัดหาหนังสือรับรองต่างๆ เพื่อเดินทางกลับเข้าประเทศนอกจากนี้ ยังกล่าวถึงการจัดหาหน้ากากอนามัย N95 ของประชาชนเพื่อส่งมอบความช่วยเหลือให้กับบุคลากรทางการแพทย์นั้น พบว่าขณะนี้มีรายงานเข้ามาจำนวนมาก ว่าหน้ากากที่ทางสถานพยาบาลได้รับยังเป็นหน้ากากที่ไม่ได้คุณภาพและมาตรฐาน โดยเข้าใจถึงเจตนาดีของผู้ซื้อที่ต้องการส่งมอบความช่วยเหลือให้กับทางการแพทย์ แต่อาจไม่ได้มีการตรวจสอบก่อนส่งมอบ ทำให้บุคลากรทางการแพทย์ไม่สามารถนำไปใช้ในทางปฎิบัติงานได้จริง  จึงขอให้ประชาชนตรวจสอบแหล่งที่มาของหน้ากากก่อนสั่งซื้อ เพราะอาจถูกหลอกผ่านการซื้อขายทางออนไลน์ เพราะอาจทำให้สิ่งของที่มีความตั้งใจและเจตนาดีของประชาชนส่งต่อไม่ถึงบุคลากรทางการแพทย์